NARIADENIE KOMISIE (ES) č. 1585/2006
z 24. októbra 2006,
ktorým sa mení a dopĺňa príloha III k nariadeniu Rady (ES) č. 318/2006
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 318/2006 z 20. februára 2006 o spoločnej organizácii trhov v sektore cukru (1), a najmä na jeho článok 10 ods. 1,
keďže:
(1)
V prílohe III k nariadeniu (ES) č. 318/2006 sa stanovujú vnútroštátne a regionálne kvóty výroby cukru, izoglukózy a inulínového cukru. Na hospodársky rok 2006/2007 musia byť dané kvóty upravené najneskôr do 30. septembra 2006.
(2)
Úpravy sú uskutočnené podľa článkov 8 a 9 nariadenia (ES) č. 318/2006, v ktorých je ustanovené prideľovanie dodatočných kvót na cukor a takisto dodatočných a doplnkových kvót na izoglukózu. V úpravách sa musia zohľadňovať oznámenia členských štátov ustanovené v článku 12 nariadenia Komisie (ES) č. 952/2006 z 29. júna 2006 o spôsoboch uplatňovania nariadenia Rady (ES) č. 318/2006 v súvislosti s riadením vnútorného trhu s cukrom a s režimom kvót (2). Tieto oznámenia sa týkajú najmä dodatočných a doplnkových kvót, ktoré boli už pridelené v čase vystavenia oznámenia.
(3)
Úpravy kvót v prílohe III k nariadeniu (ES) č. 318/2006 sú takisto uskutočnené podľa článku 3 nariadenia Rady (ES) č. 320/2006 z 20. februára 2006, ktorým sa stanovuje dočasný režim pre reštrukturalizáciu cukrovarníckeho priemyslu v Spoločenstve a ktorým sa mení a dopĺňa nariadenie (ES) č. 1290/2005 o financovaní spoločnej poľnohospodárskej politiky (3). V tomto článku sa stanovuje reštrukturalizačná pomoc pre podniky, ktoré sa zriekli svojich kvót. Je preto potrebné zohľadniť zrieknutie sa kvót v súlade s Oznámením Komisie (2006/C 234/04) z 29. septembra 2006 o predpokladanej dostupnosti finančných zdrojov na poskytovanie reštrukturalizačnej pomoci na hospodársky rok 2006/2007 (4).
(4)
Úprava stanovených kvót v prílohe III k nariadeniu (ES) č. 318/2006 sa uplatňuje bez toho, aby boli dotknuté podmienky, za ktorých je poskytovaná pomoc ustanovená v kapitole 10f nariadenia Rady (ES) č. 1782/2003 z 29. septembra 2003, ktorým sa stanovujú spoločné pravidlá režimov priamej podpory v rámci Spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov a ktorým sa menia a dopĺňajú nariadenia (EHS) č. 2019/93, (ES) č. 1452/2001, (ES) č. 1453/2001, (ES) č. 1454/2001, (ES) č. 1868/94, (ES) č. 1251/1999, (ES) č. 1254/1999, (ES) č. 1673/2000, (EHS) č. 2358/71 a (ES) č. 2529/2001 (5), a v článku 7 nariadenia (ES) č. 320/2006.
(5)
Prílohu III k nariadeniu (ES) č. 318/2006 preto treba zodpovedajúcim spôsobom zmeniť a doplniť.
(6)
Opatrenia ustanovené v tomto nariadení sú v súlade so stanoviskom Riadiaceho výboru pre cukor,
PRIJALA TOTO NARIADENIE:
Článok 1
Príloha III k nariadeniu (ES) č. 318/2006 sa nahrádza znením uvedeným v prílohe k tomuto nariadeniu.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 24. októbra 2006